ইদ মোবারক, রাজ্যবাসীকে ইদের শুভেচ্ছা জানালেন মুখ্যমন্ত্রী

ওয়েবডেস্ক: আজ খুশির ইদ (Eid)। রাজ্যবাসীকে ইদের শুভেচ্ছা জানালেন মুখ্যমন্ত্রী মমতা বন্দ্যোপাধ্যায়। এক্স হ্যান্ডেলে মুখ্যমন্ত্রী লেখেন, ইদ-উল-ফিতর (Eid-ul-Fitr) উপলক্ষে সকলকে জানাই আমার আন্তরিক শুভেচ্ছা।

ঈদ মোবারক!!!

ঈদ-উল-ফিতর উপলক্ষে সকলকে জানাই আমার আন্তরিক শুভেচ্ছা ও অভিনন্দন।

— Mamata Banerjee (@MamataOfficial) March 30, 2025

আজ গোটা দেশ থেকে রাজ্যজুড়ে পালিত হচ্ছে খুশির ইদ। প্রায় একমাস ধরে রোজা রাখার পর মুসলিম সম্প্রদায়ের মানুষ আজ এই মহা মিলনের উৎসবে মিলিত হবেন। ভোরে নামাজ পাঠের মধ্যে দিয়ে দিনের শুরু। তার পর একে অপরকে আলিঙ্গন করে শুভেচ্ছা বিনিময় থেকে মিষ্টি মুখ থেকে নানা ধরনের রসনার তৃপ্তির আয়োজন। সেই সঙ্গে চলবে নামাজ আদায়।

প্রতি বছরের মতো এবারে কলকাতার রেড রোডে নামাজের অনুষ্ঠান। সেখানে উপস্থিত থাকবেন মুখ্যমন্ত্রী মমতা বন্দ্যোপাধ্যায়। এছাড়াও কলকাতার পার্ক সার্কাস সহ বিভিন্ন অঞ্চলে ইদের নামাজ আদায় হবে। গোটা কলকাতাই আজ খুশির উৎসবে মেতে উঠেছে। রবিবার রাত থেকেই শুরু হয়েছে উদযাপন। মসজিদগুলিকে সাজিয়ে তোলা হয়েছে সবুজ রংয়ে আলোতে। চারদিকে আজ আলোর রোশনাই।

আরও পড়ুন: ইদ-রামনবমীতে নিরাপত্তার চাদরে মোড়া শহর, কঠোর ব্যবস্থার হুঁশিয়ারি পুলিশের

রাজ্যের সব উৎসবেই নিজস্ব ছন্দে সামিল হন মুখ্যমন্ত্রী। দুর্গাপুজোর সময় পুজো উদ্বোধন থেকে শুরু করে, ইফতার, ইদ, বড়দিন সবেতেই রাজ্যবাসীকে শুভেচ্ছা জানান মুখ্যমন্ত্রী। বিরোধীদের কটাক্ষ উপেক্ষা করে সকল ধর্মের পরবে সামিল হওয়ার চেষ্টা করেন তিনি।

আর সেখান থেকে মানুষে মানুষে বিভেদ, সংকীর্ণতাকে ভুলে সম্প্রীতির বার্তা দেন তিনি। রবিবার রাত থেকেই কলকাতা শহর ইদের উৎসবে মেতে উঠেছে। শহরজুড়ে কড়া নিরাপত্তা। অতি সক্রিয় লালবাজার। রাস্তার মোড়ে মোড়ে চলছে পুলিশি টহলদারি।

ইদের কয়েক দিনের মধ্যেই আবার রামনবমী। শনিবার, রাজ্য পুলিশের তরফে সাংবাদিক বৈঠক করে জানিয়েছে, এই দুই ধর্মীয় অনুষ্ঠানের সময় অশান্তির ষড়যন্ত্রের ছক কষা হচ্ছে। পাশাপাশি কলকাতায় একের পর এক অস্ত্র উদ্ধারের ঘটনা নিয়ে কড়া নজরদারি চালাচ্ছে পুলিশ প্রশাসন।